**projektas**

**reg. Nr. T-97**

**2.6.darbotvarkės klausimas**

**Pasvalio rajono savivaldybės taryba**

**Sprendimas**

**Dėl SUTIKIMO REORGANIZUOTI PASVALIO R. KRINČINO ANTANO VIENAŽINDŽIO PROGIMNAZIJĄ, JĄ PRIJUNGIANT PRIE PASVALIO LĖVENS PAGRINDINĖS MOKYKLOS**

2023 m. balandžio d. Nr. T1-

Pasvalys

 Vadovaudamasi Lietuvos Respublikos vietos savivaldos įstatymo 15 straipsnio 2 dalies 16 punktu, 16 straipsnio 1 dalimi, Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99 straipsnio 1 ir 2 dalimis, 2.101 ir 2.103 straipsniais, Lietuvos Respublikos biudžetinių įstaigų įstatymo 4 straipsnio 3 dalies 4 punktu bei 14 straipsniu, Lietuvos Respublikos švietimo įstatymo 44 straipsnio 2, 5 ir 6 dalimis, įgyvendindama Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“ (su visais aktualiais pakeitimais),9, 14 ir 21 punktus ir Pasvalio rajono savivaldybės bendrojo ugdymo mokyklų tinklo pertvarkos 2021–2025 metais bendrąjį planą, patvirtintą Pasvalio rajono savivaldybės tarybos 2021 m. kovo 31 d. sprendimu Nr. T1-61 ,,Dėl Pasvalio rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano patvirtinimo“ (su visais aktualiais pakeitimais), Pasvalio r. Krinčino Antano Vienažindžio progimnazijos nuostatų, patvirtintų Pasvalio rajono savivaldybės tarybos 2021 m. gegužės 26 d. sprendimu Nr. T1-91 ,,Dėl Pasvalio r. Krinčino Antano Vienažindžio progimnazijos nuostatų patvirtinimo“, 78 punktą, Pasvalio Lėvens pagrindinės mokyklos nuostatų, patvirtintų Pasvalio rajono savivaldybės tarybos 2017 m. birželio 20 d. sprendimu Nr. T1-134 ,,Dėl Pasvalio Lėvens pagrindinės mokyklos nuostatų patvirtinimo“ (su visais aktualiais pakeitimais), 73 punktą bei atsižvelgdama į Pasvalio r. Krinčino Antano Vienažindžio progimnazijos tarybos 2023 m. balandžio 17 d. posėdžio protokolą Nr. 2, Pasvalio rajono savivaldybės taryba nusprendžia:

1. Sutikti reorganizuoti iki 2023 m. rugpjūčio 31 d. Pasvalio r. Krinčino Antano Vienažindžio progimnaziją su Pajiešmenių skyriumi ir Gulbinėnų bei Raubonių daugiafunkciais centrais, prijungiant ją prie Pasvalio Lėvens pagrindinės mokyklos.

 2. Nustatyti, kad:

 2.1. reorganizavimo tikslas – optimizuoti Pasvalio rajono savivaldybės švietimo įstaigų tinklą, racionaliau panaudoti įstaigų ugdymo organizavimo ir valdymo, mokymo, švietimo pagalbos bei aplinkos lėšas;

2.2. reorganizuojama biudžetinė įstaiga – Pasvalio r. Krinčino Antano Vienažindžio progimnazija (Pasvalio g. 1, Krinčino mstl., LT-39463 Pasvalio r. Kodas – 19061749. Duomenys kaupiami ir saugomi Juridinių asmenų registre);

2.3. reorganizavime dalyvaujanti biudžetinė įstaiga – Pasvalio Lėvens pagrindinė mokykla (Kalno g. 34, LT-39121 Pasvalys. Kodas – 290615290. Duomenys kaupiami ir saugomi Juridinių asmenų registre);

2.4. reorganizavimo būdas – prijungimas;

2.5. po reorganizavimo veiklą tęsianti ir visas reorganizuojamos įstaigos teises ir pareigas perimanti biudžetinė įstaiga – Pasvalio Lėvens pagrindinė mokykla, turinti šiuos struktūrinius padalinius: Daujėnų skyrių, Krinčino skyrių, Pajiešmenių skyrių, Ustukių skyrių, Gulbinėnų daugiafunkcį centrą, Raubonių daugiafunkcį centrą, Žilpamūšio daugiafunkcį centrą. Teisinė forma – biudžetinė įstaiga. Buveinė – Kalno g. 34, LT-39121 Pasvalys. Kodas – 290615290. Mokykla vykdys ikimokyklinio, priešmokyklinio, pradinio, pagrindinio ugdymo programas bei vaikų neformalųjį švietimą, įgyvendins Lietuvos Respublikos švietimo įstatyme ir kituose teisės aktuose nustatytas funkcijas.

Biudžetinių įstaigų savininkas – Pasvalio rajono savivaldybė, savininko teises ir pareigas įgyvendinanti institucija – Pasvalio rajono savivaldybės taryba;

2.6. po reorganizavimo Pasvalio r. Krinčino Antano Vienažindžio progimnazija baigia veiklą kaip juridinis asmuo nuo jo išregistravimo iš Juridinių asmenų registro, bet ne vėliau kaip 2023 m. rugpjūčio 31 d.

3. Įpareigoti Pasvalio r. Krinčino Antano Vienažindžio progimnazijos ir Pasvalio Lėvens pagrindinės mokyklos direktorius:

## 3.1. Lietuvos Respublikos civilinio kodekso nustatyta tvarka iki 2023 m. gegužės 2 d. parengti Pasvalio r. Krinčino Antano Vienažindžio progimnazijos ir Pasvalio Lėvens pagrindinės mokyklos reorganizavimo sąlygų aprašą, jį viešai paskelbti ir pateikti Juridinių asmenų registrui ne vėliau kaip pirmą viešo paskelbimo dieną;

3.2. teisės aktų nustatyta tvarka raštu informuoti Pasvalio r. Krinčino Antano Vienažindžio progimnazijos ir Pasvalio Lėvens pagrindinės mokyklos mokinius, tėvus, darbuotojus, kreditorius apie įstaigų reorganizavimą bei įstaigų dalyvavimą reorganizavime.

4. Įpareigoti Pasvalio Lėvens pagrindinės mokyklos direktorių iki 2023 m. birželio 1 d. teisės aktų nustatyta tvarka parengti po reorganizavimo veiksiančios Pasvalio Lėvens pagrindinės mokyklos nuostatų projektą ir pateikti jį Pasvalio rajono savivaldybės tarybai tvirtinti.

5. Nustatyti, kad šis sprendimas:

5.1. skelbiamas Teisės aktų registre ir Pasvalio rajono savivaldybės interneto svetainėje [www.pasvalys.lt](http://www.pasvalys.lt);

5.2. įsigalioja kitą dieną po oficialaus paskelbimo Teisės aktų registre.

Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Švietimo ir sporto vyr. specialistė Virginija Bajoriūnaitė

2023-04-13

Suderinta DVS Nr. RTS-99

Pasvalio rajono savivaldybės tarybai

**AIŠKINAMASIS RAŠTAS**

**Dėl SUTIKIMO REORGANIZUOTI PASVALIO R. KRINČINO ANTANO VIENAŽINDŽIO PROGIMNAZIJĄ JĄ PRIJUNGIANT PRIE PASVALIO LĖVENS PAGRINDINĖS MOKYKLOS**

2023-04-13

Pasvalys

**1. Sprendimo projekto rengimo pagrindas.**

 Mokyklų, vykdančių formaliojo švietimo programas, tinklo kūrimo taisyklės, patvirtintos Lietuvos Respublikos Vyriausybės 2011 m. birželio 29 d. nutarimu Nr.768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“ (su visais aktualiais pakeitimais).

Pasvalio rajono savivaldybės bendrojo ugdymo mokyklų tinklo pertvarkos 2021–2025 metais bendrasis planas, patvirtintas Pasvalio rajono savivaldybės tarybos 2021 m. kovo 31 d. sprendimu Nr. T1-61 ,,Dėl Pasvalio rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano patvirtinimo“ (su visais aktualiais pakeitimais),

 **2. Sprendimo projekto tikslai ir uždaviniai.**

Pritarti Pasvalio r. Krinčino Antano Vienažindžio progimnazijos reorganizavimui ją prijungiant prie Pasvalio Lėvens pagrindinės mokyklos.

**3. Kokios siūlomos naujos teisinio reguliavimo nuostatos ir kokių rezultatų laukiama.**

Priėmus sprendimą bus pradėtos Pasvalio r. Krinčino Antano Vienažindžio progimnazijos reorganizavimo procedūros.

**4. Skaičiavimai, išlaidų sąmatos, finansavimo šaltiniai.**

Atsižvelgiant į demografinę situaciją ir sparčiai mažėjantį mokinių skaičių tikslinga pertvarkyti Pasvalio r. Krinčino Antano Vienažindžio progimnaziją ją prijungiant prie Pasvalio Lėvens pagrindinės mokyklos.

 Mokinių skaičiaus pokytis:

|  |  |
| --- | --- |
| Mokslo metai | Mokinių skaičius + Ikimokyklinio (priešmokyklinio amž. vaikų skaičius) |
| Krinčino progimn. | Pajiešmenių sk. |
| 2019–2020 | 48+11 | 88+21 |
| 2020–2021 | 47+14 | 72+15 |
| 2021–2022 | 51+11 | 51+13 |
| 2022–2023 | 44+14 | 37+13 |
| 2023–2024 | 69 ?+10 ? | 0+12 ? |
| 2024–2025 | 57 ?+6 ? | 0+11 ? |
| 2025–2026 | 56 ?+? | 0+? |

 Nuo 2023 m. rugsėjo 1 d. Krinčino Antano Vienažindžio progimnazijos Pajiešmenių skyriuje lieka tik mišri ikimokyklinio (priešmokyklinio) ugdymo grupė. Dėl mažo mokinių skaičiaus 1–4 klasėse neįmanoma sudaryti klasių komplektų, kuriuose būtų bent minimalus mokinių skaičius (8), kuriam esant būtų skiriamos Mokymo lėšos. Todėl 1–4 klasės perkeliamos į bazinę mokyklą – Krinčino Antano Vienažindžio progimnaziją. 5–8 klasės nekomplektuojamos vadovaujantis Pasvalio rajono savivaldybės tarybos 2022 m. vasario 23 d. sprendimu Nr. T1-4 ,,Dėl pagrindinio ugdymo programos nebevykdymo Pasvalio r. Krinčino Antano Vienažindžio progimnazijos Pajiešmenių skyriuje“.

 Nors planuojama, kad 2023 m. rugsėjo 1 d. Krinčino Antano Vienažindžio progimnazijoje mokysis 69 pirmų–aštuntų klasių mokiniai, tačiau tikėtina, kad realiai jų gali būti mažiau. Galima situacija, kad dėl per mažo mokinių skaičiaus (minimaliai klasės komplekte turi būti 8 mokiniai; jungti galima tik dvi gretimas pradinio ugdymo klases) bus nekomplektuotinų klasių ir bendras mokinių skaičius bus mažesnis, negu 60 mokinių. Vadovaujantis Mokyklų, vykdančių formaliojo švietimo programas, tinklo kūrimo taisyklėmis, tokio dydžio mokykla turi būti reorganizuota.

 Atsižvelgdami į aukščiau minėtas priežastys bei klasių komplektavimo, mokytojų įdarbinimo galimybes siūlome Pasvalio r. Krinčino Antano Vienažindžio progimnaziją nuo 2023 m. rugsėjo 1 d. prijungti prie Pasvalio Lėvens pagrindinės mokyklos.

Reorganizavimo klausimai ne kartą aptarti su visomis mokyklomis: Krinčino Antano Vienažindžio progimnazija, Pasvalio Lėvens pagrindine mokykla, Pasvalio Svalios progimnazija. Mokyklų tarybos tam nepritaria, tačiau alternatyvių problemos sprendimo būdų taip pat nepateikia.

Reorganizavus mokyklą atsirastų galimybė efektyviau naudoti ugdymo organizavimui ir valdymui skirtas lėšas, racionaliau komplektuoti klases ir lanksčiau organizuoti ugdymo procesą, pagalba mokiniams būtų tikslingesnė ir veiksmingesnė.

 Reorganizacijos atveju darbuotojų įdarbinimo klausimas bus sprendžiamas bendrame Savivaldybės švietimo įstaigų ir vadovų kaitos kontekste.

**5. Numatomo teisinio reguliavimo poveikio vertinimo rezultatai galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

1. **Jeigu sprendimui įgyvendinti reikia įgyvendinamųjų teisės aktų, – kas ir kada juos**

**turėtų priimti.**

Nėra.

1. **Sprendimo projekto antikorupcinis vertinimas.**

Neatliekamas.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.**

Švietimo ir sporto skyrius.

PRIDEDAMA:

1. Pasvalio Lėvens pagrindinės mokyklos tarybos 2023 m. kovo 8 d. posėdžio protokolo išrašas.

2. Pasvalio r. Krinčino Antano Vienažindžio progimnazijos tarybos 2023 m.balandžio 17 d. posėdžio protokolo išrašas.

3. Pasvalio Svalios progimnazijos tarybos 2023 m. balandžio 14 d. posėdžio protokolo išrašas.

Švietimo ir sporto skyriaus vyr. specialistė Virginija Bajoriūnaitė

**KOMITETŲ SIŪLYMAI:**

1. **Teisėtvarkos ir visuomeninių organizacijų:**

Parengtą projektą teikti svarstyti Tarybai.

1. **Švietimo, kultūros ir sporto:**

2023 m. balandžio 20 d. komiteto posėdyje – Pritariama, svarstyti (Komiteto narės J. Jovaišienės atskira nuomonė).

2023 m. balandžio 25 d. Komiteto posėdžio siūlymą pateiks 2023 m. balandžio 26 d. Tarybos posėdyje.

1. **Biudžeto, ekonomikos ir kaimo reikalų:**

Klausimą teikti svarstyti Tarybai. Atsižvelgti į Švietimo, kultūros ir sporto komiteto siūlymą.

1. **Socialinių reikalų, sveikatos ir aplinkos apsaugos:**

Klausimą svarstyti Taryboje. Atsižvelgti į Švietimo, kultūros ir sporto komiteto siūlymą.